Folketing
2009-01-23

Nu forstår jeg simpelt hen ikke ministeren. Lige før stod ministeren og sagde, at det ikke er samfundets ansvar, men at det ligger hos dem, der gør noget galt, og ministeren synes også, at det er forældrenes ansvar. Nu står ministeren og siger, at det er kommunernes ansvar. Og det er muligt, at kommunerne i ministerens opfattelse ikke er en del af samfundet, men i min verdensopfattelse er kommunerne en meget vigtig del af samfundet og den del, der meget ofte udøver samfundets opgaver over for borgerne. Jeg mener sådan set, at det først og fremmest er den, der begår en handling, som skader andre, der er ansvarlig, og at det er den person, der konkret skal stilles til ansvar så hurtigt som muligt. Det synes jeg at ministeren skulle være optaget af at bruge tid på og ressourcer på, i stedet for at vi skal have gang i det her cirkus, hvor de eneste, der reelt får noget ud af det, er forsikringsselskaberne. Jeg forstår simpelt hen ikke, hvorfor man skal sætte gang i det her, som ingen tror på virker, i stedet for at få noget, der faktisk virker.